Predkladacia správa

	Návrh Terminologického slovníka krízového riadenia a zásady jeho používania, ako aj návrh Pôsobnosti a úloh medzirezortnej terminologickej komisie Bezpečnostnej rady SR sa predkladá na schválenie v záujme zjednotenia používania termínov v oblasti krízového riadenia ako odporúčaného dokumentu, ktorý sa bude využívať pri spracovávaní a novelizácii dokumentácie v oblasti krízového riadenia a pri návrhoch a novelizácii všeobecne platných právnych noriem.

	Podnetom na predloženie predmetného terminologického slovníka je iniciatíva Kancelárie Bezpečnostnej rady SR, Ministerstva hospodárstva SR a spracovateľského kolektívu pod vedením prof. Ing. Ladislava Šimáka, CSc. z Fakulty špeciálneho inžinierstva Žilinskej univerzity. S cieľom vykonávania zmien, doplnení a ich posudzovania sa odporúča vytvoriť medzirezortnú terminologickú komisiu pri Bezpečnostnej rade SR, ako odbornú pracovnú komisiu v zmysle čl. 5 Štatútu Bezpečnostnej rady SR, ktorej predsedom bude riaditeľ Kancelárie Bezpečnostnej rady SR. Súčasťou predkladaného materiálu je aj návrh Pôsobnosti a úloh medzirezortnej terminologickej komisie Bezpečnostnej rady SR.

	Z dôvodu, že uplatňovanie predmetného terminologického slovníka a zásady jeho používania nemá finančný, ekonomický, environmentálny vplyv ani vplyv na zamestnanosť, nebola v súlade s čl. 9 ods. 2 Smernice na prípravu a predkladanie materiálov na rokovanie vlády (schválená uznesením vlády Slovenskej republiky č. 512 z 13. júna 2001) vypracovaná príslušná doložka.

Návrh terminologického slovníka a zásad jeho používania prešiel medzirezortným pripomienkovým konaním. Vyhodnotenie medzirezortného pripomienkového konania je súčasťou návrhu. Materiál sa predkladá bez rozporov.

Bezpečnostná rada Slovenskej republiky predmetný materiál odsúhlasila a odporúča vláde Slovenskej republiky jeho schválenie.